钦定古今图书集成/明伦汇编/官常典/第141卷 > 薛
## 钦定古今图书集成/明伦汇编/官常典/第141卷 > 薛

夏帝禹封奚仲于薛。

按《路史》：“越在先时，阏伯火正实事唐虞，禹更以相土
居之商虚，入为王官，出长诸侯，有勤于民，以食于味。
命任奚为车正，子吉光暨相土佐之。昇物以时，五财
皆良，乃创钩车，建绥斾，相土乘路，肇用六马。于是登
降有数，乃封奚仲于薛。”

《周武王》“复奚仲之后于薛。”

按《路史》：黄帝有熊氏，次妃嫫母儿恶德充，帝内之曰：
“属女德而弗忘，与女正而弗襄，虽恶何伤。”是生苍林
禺阳，禺阳最少，受封于任，为任姓。谢章、舒、洛昌、㓶、终
泉、卑禺，皆任分也。后各以国命氏。禺号生禺京，傜梁
儋人，傜梁生番禺，是始为舟，生奚仲，奚仲生吉光，是
主为车，建侯于薛。又十二世仲虺为汤左相，始分任
祖己七世，成迁为挚。有女归周，是诞文王。逮武之世，
复薛侯。后灭于楚。

〈注〉太戊时臣扈，武丁时祖己，皆国薛。杜云“历三代

六十四世齐威公时，尝绌为伯。定元年。薛宰曰：“薛之皇祖奚仲居薛，为夏车正，仲迁于邳，仲虺居薛，则仲亦居邳。”

桓王八年春，滕侯、薛侯朝于鲁。

按《春秋》隐公十一年。按《左传》，十一年春，滕侯、薛侯
来朝，争长。薛侯曰：“‘我先封’。滕侯曰：‘我，周之卜正也。薛，
庶姓也，我不可以后之’。公使羽父请于薛侯曰：‘君与
滕君，辱在寡人。周谚有之曰：‘山有木，工则度之；宾有
礼，主则择之’。周之宗盟，异姓为后。寡人若朝于薛，不
敢与诸任齿。君若辱贶寡人，则愿以滕君为请’。”薛侯
许之，乃长滕侯。

〈注〉薛鲁国薛县，任姓，侯爵。至鲁隐公十一年见来朝，庄公三十一年书“薛伯卒”，盖为时王所黜。

定王十八年：“冬十一月丙申，鲁侯及楚人、秦人、宋人、
陈人、卫人、郑人、齐人、曹人、邾人、薛人、鄫人盟于蜀。”
按《春秋》成公二年。按《左传》，二年秋，公会晋侯伐齐，
故楚令尹子重为阳桥之役以救齐。冬，楚师侵卫，遂
侵我师于蜀，孟孙请盟，楚人许平。十一月，公及楚公
子婴齐、蔡侯、许男、秦右大夫说、宋华元、陈公孙宁、卫
孙良夫、郑公子去疾及齐国之大夫盟于蜀。卿不书，
匮盟也。于是乎畏晋而窃与楚盟，故曰“匮盟。”

简王十四年“春正月，晋栾黡、宋华元、鲁仲孙蔑、卫甯
殖、曹人、莒人、邾人、滕人、薛人围宋彭城。”

按《春秋》襄公元年。

灵王元年冬，晋荀罃、齐崔杼、宋华元、鲁仲孙蔑、卫孙
林父、曹人、邾人、滕人、薛人、小邾人会于戚，遂城虎牢。
按《春秋》襄公二年。按《左传》，二年秋会于戚，谋郑故
也。孟献子曰：“‘请城虎牢以逼郑’。知武子曰：‘善。鄫之会，
吾子闻崔子之言，今不来矣。滕、薛、小邾之不至，皆齐
故也。寡君之忧，不唯郑罃，将复于寡君而请于齐。得
请而告，吾子之功也；若不得请，事将在齐。吾子之请，
诸侯之福也。岂唯寡君赖之’！”冬，复会于戚。齐崔武子
及滕、薛、小邾之大夫皆会，知武子之言故也。遂城虎
牢，郑人乃成。

《灵王四年》秋，晋侯、宋公、鲁侯、陈侯、卫侯、郑伯、曹伯、莒
子、邾子、滕子、薛伯、齐世子光、吴人、鄫人会于戚。
按《春秋》襄公五年。按《左传》，五年“秋九月丙午，盟于
戚，会吴，且命戍陈也。”

灵王八年“冬，晋侯、宋公、鲁侯、卫侯、曹伯、莒子、邾子、滕
子、薛伯、杞伯、小邾子、齐世子光伐郑。十二月己亥，同
盟于戏。”

按《春秋》襄公九年。按《左传》，九年，“冬十月，诸侯伐郑，
郑人行成。”“十一月己亥，同盟于戏，郑服也。”

灵王九年“春，晋侯、宋公、鲁侯、卫侯、曹伯、莒子、邾子、滕
子、薛伯、杞伯、小邾子、齐世子光会吴于相。秋，晋侯、宋
公、鲁侯、卫侯、曹伯、莒子、邾子、齐世子光、滕子、薛伯、杞
伯、小邾子伐郑。”冬，戍郑虎牢。

按《春秋》襄公十年。按《左传》，“十年春，会于柤，会吴子
寿梦也。”秋，诸侯伐郑。“冬十月，诸侯之师城郑虎牢而
戍之。”

灵王十年“夏四月，郑公孙舍之帅师侵宋，晋侯、宋公、
鲁侯、卫侯、曹伯、齐世子光、莒子、邾子、滕子、薛伯、杞伯、
小邾子伐郑。秋七月己未，同盟于亳城北。楚子、郑伯
伐宋。晋侯、宋公、鲁侯、卫侯、曹伯、齐世子光、莒子、邾子、
滕子、薛伯、杞伯、小邾子伐郑，会于萧鱼。”

按《春秋》襄公十一年。按《左传》，十一年，“夏四月，诸侯
伐郑，郑人行成。”“秋七月，同盟于亳城北。九月，诸侯悉
师以复伐郑，观兵于郑东门，郑人行成。”“冬十二月戊
寅，会于萧鱼。”

灵王十三年春正月，“晋士丐、鲁季孙宿、叔老、齐崔杼、
宋华阅仲江、卫北宫括、郑公孙虿、曹人、莒人、邾人、滕
人、薛人、杞人、小邾人会吴于向。夏四月，晋荀偃、齐崔
杼、宋华阅仲江、鲁叔孙豹、卫北宫括、郑公孙虿、曹人、
莒人、邾人、滕人、薛人、杞人、小邾人伐秦。”

按《春秋》襄公十四年。按《左传》，十四年春，“吴告败于
晋，会于向”，为吴谋楚故也。夏，诸侯之大夫从晋侯伐
秦，以报栎之役也。

灵王十五年春三月，晋侯、宋公、鲁侯、卫侯、郑伯、曹伯、
莒子、邾子、薛伯、杞伯、小邾子会于溴梁。戊寅，大夫盟。
按《春秋》襄公十六年。按《左传》十六年，晋平公即位，
会于溴梁，命归侵田，以我故，执邾宣公、莒犁比公，且
曰：“通齐楚之使。”晋侯与诸侯宴于温，使诸大夫舞，曰：
“歌诗必类。”齐高厚之诗不类。荀偃怒，且曰：“诸侯有异
志矣！”使诸大夫盟高厚，高厚逃归。于是叔孙豹、晋荀
偃、宋向戍、卫甯殖、郑公孙虿、小邾之大夫盟曰：“同讨
不庭。”

灵王十七年“冬十月，晋侯、宋公、鲁侯、卫侯、郑伯、曹伯、
莒子、邾子、滕子、薛伯、杞伯、小邾子同围齐。”

按《春秋》襄公十八年。按《左传》十八年冬十月，会于
鲁济，寻溴梁之言，同伐齐。

灵王十八年“春正月，晋侯、宋公、鲁侯、卫侯、郑伯、曹伯莒子、邾子、滕子、薛伯、杞伯、小邾子盟于祝柯。晋人执
邾子，取邾田，自漷水。”

按《春秋》襄公十九年，按《左传》十九年，春，诸侯还自
沂上，盟于督扬，曰：“大毋侵，小执邾。悼公以其伐我故，
遂次于泗上，疆我田，取邾田，自漷水归之于我。”
灵王十九年，夏六月，晋侯、齐侯、宋公、鲁侯、卫侯、郑伯、
曹伯、莒子、邾子、滕子、薛伯、杞伯、小邾子盟于澶渊。
按《春秋襄公二十年》，按《左传》，二十年，夏，盟于澶渊，
齐成故也。

灵王二十一年“冬，晋侯、齐侯、宋公、鲁侯、卫侯、郑伯、曹
伯、莒子、邾子、薛伯、杞伯、小邾子会于沙随。”

按《春秋襄公二十二年》。按《左传》二十二年冬，“会于
沙随，复锢栾氏也。”

灵王二十三年秋八月，晋侯、宋公、鲁侯、卫侯、郑伯、曹
伯、莒子、邾子、滕子、薛伯、杞伯、小邾子会于夷仪
按《春秋》襄公二十四年。按《左传》二十四年秋会于
夷仪，将以伐齐，水不克。冬，楚子伐郑以救齐，诸侯还
救郑。

灵王二十四年“夏五月，晋侯、宋公、鲁侯、卫侯、郑伯、曹
伯、莒子、邾子、滕子、薛伯、杞伯、小邾子会于夷仪。秋七
月己巳，同盟于重丘。”

按《春秋》襄公二十五年。按《左传》二十五年，夏五月
乙亥，崔子弑庄公。晋侯济自泮，会于夷仪，伐齐，以报
朝歌之役。齐人以庄公说请成，晋使叔向告于诸侯。
“秋七月己巳，同盟于重丘，齐成故也。”

灵王二十八年“夏五月，晋荀盈、齐高止、宋华定、鲁仲
孙羯、卫世叔仪、郑公孙段、曹人、莒人、滕人、薛人、小邾
人城杞。”

按《春秋》襄公二十九年。按《左传》二十九年，晋平公，
杞出也，故治杞。夏六月，知悼子命诸侯之大夫以城
杞。

景王二年“冬十月，晋人、齐人、宋人、卫人、郑人、曹人、莒
人、邾人、滕人、薛人、杞人、小邾人会于澶渊”，宋灾故。
按《春秋襄公三十年》。按《左传》三十年“夏五月甲午，
宋大灾。”为宋灾故诸侯之大夫会以谋归宋财。“冬十
月，叔孙豹会晋赵武、齐公孙虿、宋向戍、卫北宫佗、郑
罕虎及小邾之大夫会于澶渊，既而无归于宋。”
景王十三年“秋九月薛人如晋。”

按《春秋》不书。按《左传昭公十年》：“秋九月，薛人如晋，
葬平公也。”

景王十六年“秋，刘子、晋侯、齐侯、宋公、鲁侯、卫侯、郑伯、
曹伯、莒子、邾子、滕子、薛伯、杞伯、小邾子会于平丘。八
月甲戌，同盟于平丘。”

按：《春秋》昭公十三年。

敬王三年“夏，晋赵鞅、宋乐大心、鲁叔诣、卫北宫喜、郑
游吉、曹人、邾人、滕人、薛人、小邾人会于黄父。”

按《春秋》昭公二十五年。按《左传》二十五年夏，会于
黄父，谋王室也。赵简子令诸侯之大夫输王粟具戍
人曰：“明年将纳王。”

敬王九年“夏四月丁巳，薛伯榖卒。”

按《春秋》昭公《三十一年》。按《左传》，三十一年，“夏四月，
薛伯谷卒，同盟故书。”

敬王十年冬，“晋韩不信、齐高张、宋仲几、鲁仲孙何忌、
卫世叔申、郑国参、曹人、莒人、薛人、杞人、小邾人城成
周。”

按《春秋》昭公三十二年，按《左传》三十二年，“冬十一
月，晋魏舒、韩不信如京师，合诸侯之大夫于狄泉寻
盟，且令城成周。己丑，士弥牟营成周，计丈数，揣高卑，
度厚薄，仞沟洫，物土方，议远迩，量事期，计徒庸，虑财
用，书糇粮，以令役于诸侯，属役赋丈书以授帅，而效
诸刘子。韩简子临之，以为成命。”

敬王十一年“春正月，诸侯之大夫会城成周。晋士弥
牟执薛仲几。”

按《春秋》不书。按《左传》，定公元年：“春王正月辛巳，晋
魏舒合诸侯之大夫于狄泉，将以城成周。魏子莅政，
卫彪徯曰：‘将建太子而易位以令，非义也。大事奸义，
必有大咎。晋不失诸侯，魏子其不免乎！是行也，魏献
子属役于韩简子及原寿，过而田于大陆，焚焉，还卒
于甯。范献子去其柏椁，以其未复命而田也。孟懿子
会’”城成周，庚寅栽宋仲几不受功，曰：“滕、薛，郳吾役也。”
薛宰曰：“宋为无道，绝我小国于周，以我适楚，故我常
从宋。”晋文公为《践土之盟》，曰：“凡我同盟，各复旧职，若
从践土，若从宋，亦唯命。”仲几曰：“践土固然。”薛宰曰：“薛
之皇祖奚仲居薛以为夏车正。奚仲迁于邳，仲虺居
薛，以为汤左相。若复旧职，将承王官，何故以役诸侯？”
仲几曰：“三代各异物，薛焉得有旧？为宋役，亦其职也。”
士弥牟曰：“晋之从政者新，子姑受功，归吾视诸故府。”
仲几曰：“纵子忘之，山川鬼神其忘诸乎？”士伯怒谓韩
简子曰：“薛征于人，宋征于鬼，宋罪大矣，且己无辞而
抑我以神，诬我也。启宠纳侮，其此之谓矣。必以仲几
为戮。”乃执仲几以归。三月，归诸京师，城三旬而毕，乃归诸侯之戍。

敬王十四年春三月，“刘子、晋侯、宋公、鲁侯、蔡侯、卫侯、
陈子、郑伯、许男、曹伯、莒子、邾子、顿子、胡子、滕子、薛伯、
杞伯、小邾子、齐国夏，会于召陵，侵楚。夏五月，盟于皋
鼬。”

按《春秋》定公四年。按《左传》，四年，“春三月，刘子合诸
侯于召陵，谋伐楚也。”

敬王二十三年冬，薛弑其君比。

按：《春秋》定公十三年。

敬王三十五年“夏五月。薛伯夷卒。秋葬薛惠公。”
按《春秋》哀公十年。